open-index/open-wikipedia-markdown huggingface dataset:
Johannes Kunila

**Johannes Kunila** (synt. **Kunelius**, 24. kesäkuuta 1887 Kivijärvi – 9. helmikuuta 1942 Turku) oli suomalainen pappi. Hän työskenteli muun muassa vankilasaarnaajana Helsingin, Mikkelin ja Turun lääninvankiloissa sekä merimiespastorina Saksassa. Kunila kuoli neuvostoliittolaisen desantin puukottamana Turun lääninvankilassa.

## Elämä
Uusherännäisiin kuuluneen Kunilan vanhemmat olivat metsätyönjohtaja Kosti Taavetti Kunila ja Tiina Kinnunen. Kunila kirjoitti ylioppilaaksi Oulun suomalaisesta lyseosta 1911, jonka jälkeen hän opiskeli teologiaa Helsingin yliopistossa. Kunila sai pappisvihkimyksensä Savonlinnassa 1914, jonka jälkeen hän työskenteli Asikkalan kirkkoherran apulaisena ja vt. kirkkoherrana 1914–1917 sekä Helsingin lääninvankilan vankilapappina 1917-1918. Sisällissodan jälkeen Kunila toimi Helsingin vankileirin kasvatusjohtajana. Hänen tehtäviinsä kuului muun muassa antaa sielunhoitoa kuolemaantuomituille punavangeille. Kunila oli läsnä useimmissa vankileirin teloituksista. Hän piti luetteloa kaikista Helsingin alueen vankileireissä kuolleista henkilöistä kesäkuun 1918 ja helmikuun 1919 välisenä aikana. Kunilan lista käsittää yhteensä 1 410 nimeä.

Vuosina 1919-1922 Kunila työskenteli Valtion poliisikoulun varajohtajana. Kunila oli vuodesta 1920 lähtien myös Suomen Merimieslähetysseuran  palveluksessa ja muutti 1922 Hampuriin, missä hän työskenteli lähes kymmenen vuoden ajan. Kunila piti tilaisuuksia myös muissa Pohjois-Saksan satamakaupungeissa ja järjesti suomenkielisiä jumalanpalveluksia Berliinissä, jossa hän toimi lähetystöpastorina. Vuonna 1927 Kunila väitteli tohtoriksi Hampurin yliopistossa. Palattuaan 1930-luvun alussa Suomeen Kunila toimi vankilapappina Mikkelin ja sittemmin Turun lääninvankilassa. Turussa hän oli myös vankilan johtokunnan jäsen. Lisäksi Kunila oli muun muassa arkkipiispa Erkki Kailan ulkomaanasioiden sihteerinä. Kunila tiettävästi allekirjoitti 1930-luvulla kuolemanrangaistusta vastustaneen kansalaisadressin.

Jatkosodan aikana helmikuussa 1942 Turun lääninvankilassa kuolemantuomionsa vahvistamista odottanut Ruotsinpyhtäällä vangittu virolaissyntyinen puna-armeijan desantti Leonard Kirs pyysi yksityistä sielunhoidollista keskustelua ja yllättäen puukotti Kunilaa useita kertoja omatekoisella teräaseella tämän työhuoneessa ja vielä kerran käytävällä Kunilan yrittäessä paeta. Kunila kuoli ambulanssissa matkalla sairaalaan. Surman motiiviksi on arveltu joko Kirsin aikomus varastaa Kunilan papinpuku voidakseen käyttää sitä valepukuna pakoyrityksessä tai halu kostaa epäoikeudenmukaisena pitämänsä vangittujen desanttien kohtelu. Kirs teloitettiin pian tapahtuman jälkeen. Muut Turun vankilassa jatkosodan aikana olleet poliittiset vangit ja vangitut aseistakieltäytyjät kuvailivat Kunilaa myönteiseen sävyyn. Johan Helon mukaan edes vangituilla desanteilla ei ollut mitään henkilökohtaista kaunaa Kunilaa kohtaan ja tämä valikoitui uhriksi huonoa onneaan. Kunila on haudattu Turun hautausmaalle.

## Perhe
Johannes Kunilan puoliso oli kieltenopettaja Aili Salome Hellman. Hänen isänsä oli kirjailija J. F. Hellman.

## Teokset
*

## Lähteet

## Aiheesta muualla
*
Jamaika talviolympialaisissa 2014

**[[Jamaika]]** osallistui **[[Talviolympialaiset 2014|Sotšin talviolympialaisiin 2014]]**. Joukkue koostui kahdesta urheilijasta, jotka kilpailivat rattikelkkailussa.

## Joukkue
### Rattikelkkailu

Jamaika sai rattikelkkajoukkueen mukaan olympialaisiin ensimmäistä kertaa 12 vuoteen. Marvin Dixon ja Winston Watt jäivät kahden miehen kelkassa avauspäivän molemmilla laskuilla sijalle 30 ja siten kilpailun viimeisiksi. Toisen päivän ensimmäisellä laskulla heidän sijoituksensa oli 29. Serbian joukkueen vetäydyttyä kilpailusta. He eivät päässeet mukaan finaalikierrokselle, ja joukkueen loppusijoitukseksi jäi 29.

## Lähteet
Kim Jong-gak

**Kim Jong-gak** (; s. 1941 Etelä-P’yŏngan) on pohjoiskorealainen poliitikko. Hän toimi maansa puolustusministerinä seitsemän kuukauden ajan ennen kuin joutui erotetuksi marraskuussa 2012. Hänet korvasi tuolloin Kim Kyok-sik. Kim Jong-gak sai varamarsalkan arvon helmikuussa 2012 kaksi kuukautta ennen puolustusministeriön johtoon nimittämistään. Hän opiskeli Kim Il-sungin sotilasyliopistossa ja on toiminut mm. politbyroon sekä maansa keskussotilaskomission jäsenenä.

## Lähteet
Vartia

**Vartia** on suomalainen sukunimi, joka on muun muassa seuraavilla henkilöillä:

* Antero Vartia (1912–1969), toimittaja, säveltäjä, Arvo Vartian poika
* Antero Vartia (s. 1980), kansanedustaja (Vihreät), yrittäjä, juontaja ja näyttelijä
* Arvo Vartia (vuoteen 1892 *Kyttä*, 1881–1963), urheilujohtaja, toimittaja, tietokirjailija, opettaja, kouluneuvoksen ja professorin arvonimet
* Ilmari Vartia (1914–1951), miekkailija, Arvo Vartian poika
* Irina Vartia (taiteilijanimi *Irina Isberg*, s. 1980), juontaja ja näyttelijä
* Matti Vartia (s. 1937), yritysjohtaja ja teollisuusneuvos, käsipalloilija
* Pentti Vartia (s. 1943), taloustieteilijä, Ilmari Vartian poika, professorin arvonimi
* Raimo Vartia (1937–2018), koripalloilija
* Taavi Vartia (s. 1965), käsikirjoittaja, ohjaaja ja kirjailija 
* Tauno Vartia (1907–1977), agronomi, maanviljelijä ja kansanedustaja (Kokoomus)
* Yrjö Vartia (s. 1946), kansantaloustieteen professori
Antti Ollila

**Antti Ollila** (s. 25. joulukuuta 1994) on suomalainen freestylehiihtäjä.

Ollila laski ensimmäisen maailmancupin kilpailun helmikuussa 2012 Jyväskylässä sijoittuen viidenneksi. Tammikuussa 2014 Ollila laski ensimmäisenä suomalaisena Aspenin X Gamesin hiihdon slopestylessa ja oli finaalissa seitsemäs.

Sotšin olympialaisissa 2014 Ollila sijoittui slopestylessä 13:nneksi.

## Lähteet

## Aiheesta muualla
*
Ihmemies (vuoden 1979 elokuva)

**Ihmemies** on suomalainen tieteiskauhukomediaelokuva vuodelta 1979. Se on kuvaajana paremmin tunnetun Antti Peipon ainoa ohjaustyö, ja sen pääosassa nähdään Antti Litja.

*Ihmemies* oli Filminor-tuotantoyhtiön ensimmäinen elokuva sen johtohahmon Risto Jarvan kuoleman 1977 jälkeen. Alun perin ohjaajaksi kaavailtiin Jouko Turkkaa.

## Juoni
Olli Ruusunen (Litja) on ainoana suomalaisena erikoiskoulutettu Yhdysvalloissa niin, että hänen aivojensa suorituskyky on kehitetty äärimmilleen. Koulutuksen on maksanut hänen työnantajansa, jolle hän nyt suunnittelee rationalisointiohjelmaa. Ruusunen esittää paitsi joka kolmannen työntekijän, myös koko johdon saneeraamista.

Jouduttuaan näin kahnauksiin työnantajansa kanssa Olli lähtee omille teilleen. Hän alkaa käyttäytyä holtittomasti, kuten uutisten mukaan muutkin saman koulutuksen USA:ssa läpikäyneet.

## Vastaanotto
Julisteen mainoslauseen mukaan *Ihmemies* oli ”komedia meidän ajastamme”. Ensi-illan jälkeen kriitikot eivät oikein tienneet, miten siihen suhtautua. Sitä pidettiin komediaksi kireän julistavana ja sen slapstick-tyylistä visuaalista komiikkaa tarinaan päälleliimattuna. Käsikirjoitusta pidettiin liian kirjallisena ja tekijöiden katsottiin unohtaneen, että elokuvassa kaikki tärkeät asiat tulee kertoa toiminnan kautta. Myöhempi arvioija, DVD-oppaan Pekka Suorsa näkee *Ihmemiehen* kertovan pikemminkin kvartaalitalouden kiristämästä omasta ajastamme kuin 1970-luvun lopun ongelmista.

## Lähteet

## Kirjallisuutta
* Peippo, Antti: ”Päiväkirja filmihulluille”, elokuvan kuvausvaiheista. *Filmihullu* 7–8/1979.
Gerald Häfner

**Gerald Häfner** (s. 3. marraskuuta 1956) on saksalainen vihreä poliitikko, joka oli Euroopan parlamentin jäsenenä 2009–2014. Hän on istunut lisäksi kolmeen otteeseen Saksan liittopäivillä.

Häfner oli vuonna 1980 perustamassa Saksan vihreitä. Hän istui Saksan liittopäivillä kolmeen otteeseen, 1987–1990, 1994–1998, 2001–2002. Häfner toimi 2009–2014 Euroopan parlamentin edustajana ja kuului Vihreät / Euroopan vapaa allianssi -ryhmään. Hän oli suhteista Korean niemimaahan vastaavan valtuuskunnan varapuheenjohtaja ja kuului Oikeudellisten asioiden valiokuntaan ja Perussopimus-, työjärjestys- ja toimielinasioiden valiokuntaan.

## Lähteet

## Aiheesta muualla
Sven Giegold

**Sven Giegold** (s. 17. marraskuuta 1969) on saksalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän kuuluu talous- ja raha-asioiden valiokuntaan ja suhteista Andien yhteisön maihin vastaava valtuuskuntaan.

## Lähteet

## Aiheesta muualla
Ian Hudghton

**Ian Hudghton** (s. 19. syyskuuta 1951) on skotlantilainen poliitikko, joka oli Euroopan parlamentin jäsen 1998–2019. Europarlamentissa hän kuului Vihreät / Euroopan vapaa allianssi -ryhmään. Hän kuului Kalatalousvaliokuntaan ja Kanadan suhteiden valtuuskuntaan.

Hudghton liittyi 1967 Skotlannin kansallispuolueeseen, ja Angusin valtuustossa hän istui 1980- ja 1990-luvuilla. Hän aloitti europarlamentissa marraskuussa 1998 ja istui siellä yli 20 vuoden ajan. Hänestä tuli Skotlannin kansallispuolueen pitkäikäisin europarlamentin jäsen. Hudghton oli Skotlannin kansallispuolueen johdossa vuodesta 2005 vuoteen 2020. Hänen seuraajakseen valittiin Michael Russell.

## Lähteet
Viimeinen keikka

**Viimeinen keikka** on suomalainen televisiokomedia vuodelta 1984. Sen käsikirjoitti ja ohjasi Matti Ijäs. Pääosissa nähdään Risto Salmi, Olavi Levula, Toivo Tuomainen ja Esko Pesonen. Elokuva palkittiin Venla-palkinnolla.

## Juoni
Vuosikymmenten takaisen tanssiyhtyeen viides jäsen ”Ruipelo” on kuollut, ja jäljelle jääneet jäsenet päättävät kunnioittaa tämän hautajaisia soittamalla vielä kerran yhdessä. Kaikki ei mene suunnitelmien mukaan: vanhat riidat tulevat uudelleen pintaan ja kärjistyvät miesten myöhempien vaiheiden erilaisuuden takia. Yhdestä on tullut jäykkä hammaslääkäri (Levula), yhdestä rento pappi (Tuomainen), kolmannesta musiikkiliikkeen pitäjä (Pesonen) ja neljännestä ei juuri muuta kuin katkeroitunut ja viinaan menevä vanha tanssimuusikko (Salmi), joka kiristää tunnelmaa oudolla käytöksellään ja kulmikkailla kommenteillaan.

## Lähteet

## Aiheesta muualla
*Näyte elokuvasta Ylen Elävässä arkistossa

## Kirjallisuutta
*
Muurikaisjärvi

**Muurikaisjärvi**  on Keski-Suomessa Jyväskylässä Leppälahdella sijaitseva järvi.

## Maantietoa
Järven pinta-ala on 65 hehtaaria, se on 2,4 kilometriä pitkä ja 550 metriä leveä. Se sijaitsee Leppälahdella yli puolen kilometrin päässä Leppäveden itärannasta, missä järvi on Lehmämäen, Härkövuoren, Sulunvuoren ja Ukonvuoren välisessä painaumassa. Järvi on luodattu. Järven tilavuus on 3,22 miljoonaa kuutiometriä eli 0,00322 kuutiokilometriä. Sen keskisyvyys on 5,0 metriä ja suurin syvyys on 14 metriä. Sen syvänne sijaitsee järven pohjoispäässä. Järvellä on kartan mukaan yksi pieni luotomainen saari, joka sijaitsee sen matalammassa keskikohdassa. Järven rantaviivan pituus on 5,6 kilometriä ja sen rannat ovat metsämaata. Sen pohjoispäässä ylettyy peltomaata rantaan asti. Järven asutus on haja-asutusta, joka on levinnyt Leppälahdelta järven pohjois- ja länsirannoille. Itärannoilla sijaitsee pääosa järven vapaa-ajan asunnoista, joita on alle 20. Niille pääsee teiltä, jotka alkavat länsipuolella yhdystiestä 6181 ja pohjoispuolella valtatieltä 9.

## Vesistösuhteet
Järvi sijaitsee Kymijoen vesistössä (vesistöaluetunnus 14) Leppäveden–Kynsiveden alueen (14.3) Leppäveden alueella (14.31), jonka Orajoen valuma-alueeseen (14.317) järvi kuuluu. Järven vedenpinnan korkeus on 88,3 metriä mpy. Siihen ei ole johdettu mainittavasti ojia ja sen laskupuro lähtee sen eteläpäästä. Laskupuro laskee puolen kilometrin päässä Orajärveen, joka vuorostaan laskee yli 500 metriä pitkää Orajokea myöten Leppäveden Kaivoveteen. Laskupuro virtaa lehdossa, joka on pieni luonnonsuojelualue . Purolle kertyy pudotusta 7,4 metriä.

## Historiaa
Vuoden 1963 peruskartassa on kolme maatilaa, jotka sijaitsevat järven lähiympäristössä. Vain pohjoispään pellot kuuluvat laajempaan peltoaukeaan, joka jatkuu rautatien pohjoispuolelle. Järven lansirantaan on rakennettu joitakin omakotitaloja, mutta sen itäranta on vielä autio. Valtatie 9 ei kulje vielä järven pohjoispuolella, mutta se näkyy jo seuraavassa vuoden 1983 kartassa. Myös järven itäpuolella on teitä, jotka ovat houkutelleet mökkirakentamiseen.

## Lähteet

## Aiheesta muualla
* Leppälahden kalamiehet
Ready to drink

**Ready to drink** (lyh. **RTD**), puhekielessä usein **limuviina**, on alkoholipitoinen juomasekoitus, joka myydään juomavalmiina. RTD-juomat koostuvat erilaisista raaka-aineista, mutta yleisin valmistustapa on sekoittaa alkoholia ja virvoitusjuomaa. Myös aidot suomalaiset ginipohjaiset lonkerot voidaan laskea RTD-juomiksi.

Ensimmäinen alkoholipitoinen RTD-juoma, Bacardi Breezer, rantautui Suomeen vuonna 2001. Vuoteen 2018 asti myös alle 4,7 tilavuusprosenttia alkoholia sisältäviä RTD-juomia sai Suomessa myydä vain Alkossa ja ravintoloissa, koska ne sisältävät yleensä tislattua alkoholia. Tämän takia limuviinojen osuus Suomen alkoholimarkkinoista on ollut pitkään aliedustettuna. Vuoden 2018 alussa sallittiin tislattua alkoholia korkeintaan 5,5 prosenttia sisältävien RTD-juomien myynti Suomen ruokakaupoissa, mikä lisäsi huomattavasti limuviinojen ja valmisdrinkkien valikoimaa.

## Tunnettuja RTD-juomia
### Bacardi Breezer

Bacardi Breezer on makea, mieto ja rommipohjainen alkoholijuoma. Sen alkoholipitoisuus on Euroopassa neljä, mutta joillakin alueilla viisi tilavuusprosenttia. Juomasta on saatavilla useita eri makuja.

### WKD

WKD on englantilainen votkasta ja virvoitusjuomasta sekoitettu juoma, jossa on 5,5 % alkoholia. WKD:tä on useita eri värejä ja makuja.

### Smirnoff Ice

Smirnoff Ice on votkapohjainen, sitrusarominen ja väriltään harmaa alkoholijuoma. Juoman alkoholipitoisuus vaihtelee neljän ja kuuden prosentin välillä.

### MG Spirit

MG Spirit on espanjalainen juomaperhe, joka valmistaa useita erilaisia valmisdrinkkejä. Juomien alkoholipitoisuus on Suomessa 5,5 prosenttia.

### Jack & Cola
Jack & Cola on Jack Daniel’sin valmistamaa valmista viskikolaa.

## Lähteet
Elisabeth Schroedter

**Elisabeth Schroedter** (s. 11. maaliskuuta 1959) on saksalainen vihreä poliitikko. Hänet valittiin Euroopan parlamenttiin ensimmäisen kerran vuoden 1994 vaaleissa ja uudelleen 1999, 2004 ja 2009. Hän oli Vihreät / Euroopan vapaa allianssi -ryhmän jäsen. Hän oli Työllisyyden ja sosiaaliasioiden valiokunnan puheenjohtaja, ja kuuluu suhteista Valko-Venäjään vastaavaan valiokuntaan.

## Lähteet
Kumeenihydroperoksidi

**Kumeenihydroperoksidi** eli **kumeenivetyperoksidi** (C9H12O2) on orgaanisiin peroksideihin kuuluva aromaattinen yhdiste. Yhdistettä muodostuu välituotteena valmistettaessa fenolia ja sitä käytetään orgaanisessa kemiassa hapettimena ja polymeeriteollisuudessa.

## Ominaisuudet
Huoneenlämpötilassa kumeenihydroperoksidi on olomuodoltaan nestettä ja väriltään kirkasta tai kellertävää. Yhdiste on poikkeuksellisen stabiili orgaaninen peroksidi, mutta on kuitenkin erittäin voimakas hapetin ja voi jopa räjähtää pelkistävien aineiden tai eräiden metallien läsnä ollessa. Kumeenihydroperoksidi liukenee pieniä määriä veteen ja paremmin orgaanisiin liuottimiin kuten alkoholeihin.

## Valmistus ja käyttö
Kumeenihydroperoksidia valmistetaan hapettamalla kumeenia ilman hapen avulla katalyytin läsnä ollessa 90&ndash;120&nbsp;°C:n lämpötilassa. Muodostuva tuote väkevöidään alipainetislauksella ja muuhun käyttöön kuin fenolin valmistamiseen se myydään yleensä 80-prosenttisena kumeeniliuoksena.

Suurin osa valmistetusta kumeenihydroperoksidista käytetään valmistettaessa fenolia ja asetonia, joiksi se hajoaa happamissa olosuhteissa niin sanotulla Hock-toisiintumisella. Kumeenihydroperoksidia voidaan käyttää myös muiden yhdisteiden kuten dikumyylihydroperoksidin ja metyylistyreenin valmistamiseen. Orgaanisessa synteesissä sitä käytetään allyylisten alkoholien stereoseletiiviseen epoksidointiin ja hapetettaessa tioleja stereoselektiivisesti sulfoksideiksi. Polymeeriteollisuudessa kumeenihydroperoksidia käytetään dieenien polymeroitumisen initiaattorina, sulfidikumien ristisitomiseen ja muovien kovettajana.

## Lähteet
Sovetskin piiri

**Sovetskin piiri** on usean venäläisen hallintoalueen nimi:

*Sovetskin piiri, Altain aluepiiri
*Sovetskin piiri, Hanti-Mansia
*Sovetskin piiri, Kirovin alue
*Sovetskin piiri, Kurskin alue
*Sovetskin piiri, Marin tasavalta
*Sovetskin piiri, Rostovin alue
*Sovetskin piiri, Saratovin alue
*Sovetskin piiri, Stavropolin aluepiiri
Keväthanhikki

**Keväthanhikki** (*Potentilla crantzii*) on sormihanhikkien sukuun kuuluva laji. Se on monivuotinen ja talvehtii juurakon avulla. Kukinta-aika kestää huhtikuusta elokuulle.

## Ulkonäkö ja koko

Kasvi on 5–30&nbsp;cm korkuinen. Kukkien väri on kirkkaankeltainen. Lehdet sijaitsevat varressa kierteisesti. Tyvilehtien ruodit ovat pitkiä, mutta varsilehtien ruodit ovat lyhyitä tai puuttuvat kokonaan. Varsilehdissä on korvakkeet ja lehtilapa on sormilehdykäinen; lehdykät ovat yleensä kolmisormisia. Hedelmä on soikean muotoinen pähkylä.

## Levinneisyys ja elinympäristö

Keväthanhikkia tavataan pääasiassa Saksassa ja Ranskassa vuoristoalueilla. Suomessa sen esiintymisalueita on etelässä ja pohjoisessa. Se kasvaa kedoilla, tuntureiden ja vuorien niityillä, lehtoniityillä, kallioisilla paikoilla, rantatörmillä tuoreilla kankailla ja kulttuuriympäristössä.

## Lähteet

## Aiheesta muualla
*Luopioisten kasvisto: Keväthanhikki (''Potentilla crantzii'')
Jamaika talviolympialaisissa 1998

**[[Jamaika]]** osallistui **[[Talviolympialaiset 1998|Naganon talviolympialaisiin 1998]]**. Joukkue koostui kuudesta urheilijasta, jotka kilpailivat rattikelkkailussa.

## Joukkue
### Rattikelkkailu

## Lähteet
Emil Bernstorff

**Emil G. J. Bernstorff** (s. 7. kesäkuuta 1993 Middlesex) on brittiläis-tanskalainen moottoriurheilija. Hän kilpailee brittiläisellä lisenssillä. Hänellä on tanskalaista ja saksalaista syntyperää. 

## Ura

Bernstorff aloitti uransa kartingissa vuonna 2003 ja kilpaili pääosin Britanniassa koko uransa ajan. Vuonna 2010 Bernstorff siirtyi Britannian Formula Ford -sarjaan, jossa hän saavutti kolme palkintosijaa sijoittuen sarjan seitsemänneksi. Vuonna 2011 Bernstorff siirtyi ADAC Formel Masters -sarjaan voittaen viisi kilpailua ja sijoittui sarjan toiseksi. Vuonna 2012 Bernstorff kilpaili Formula 3 Euroseries -sarjassa saavuttaen yhden palkintosijan sijoittuen sarjan kymmenenneksi.

Vuonna 2013 Bernstorff ajoi Saksan Formula 3 -sarjassa jossa hän saavutti viisi voittoa, viisi paalupaikkaa ja 13 palkintosijaa sijoittuen sarjan kolmanneksi. Samana vuonna hän sijoittui kolmanneksi Formula 3 Masters -kilpailussa. Vuonna 2014 Bernstorff siirtyi GP3-sarjaan Carlin -tallin kuljettajaksi. Hän voitti yhden kilpailun ja saavutti viisi palkintosijaa sijoittuen sarjan viidenneksi. Vuonna 2015 Bernstorff jatkoi GP3:ssa siirtyen Arden -talliin. Hän saavutti kauden aikana kaksi voittoa ja seitsemän palkintosijaa sijoittuen sarjan neljänneksi.

## GP3-tulokset

## GP2-tulokset

## Lähteet
Edward Henry Harriman

**Edward Henry** (**E. H.**) **Harriman** (25. helmikuuta 1848 Hempstead, Long Island, New York – 9. syyskuuta 1909 Orangen piirikunta, New York) oli yhdysvaltalainen liikemies ja yritysjohtaja, joka saavutti 1900-luvun alussa suuren vaikutusvallan rautatiealalla.

Harriman aloitti uransa erään meklarin apulaisena New Yorkissa ja ryhtyi 1870 itse meklariksi New Yorkin pörssissä. Kaksi vuotta myöhemmin hän perusti Harriman & co. -pankin. Vaikka Harrimanin omat liiketoimet liittyivät alun perin pankkitoimintaan, hän sai kosketuksen rautatiealaan toimiessaan eri asemissa Illinois Central -yhtiön johdossa. 1890-luvulla hän jätti kokonaan pankkialan ja toimi sen jälkeen samanaikaisesti toimitusjohtajana ja hallituksen puheenjohtajana useassa merkittävässä rautatieyhtiössä. Ensin Harriman sai valtaansa Union Pacificin vuonna 1898 ostamalla sen pesänhoitajien hallusta perustamalleen yhtymälle. Hän nosti yrityksen nopeasti vararikon partaalta takaisin jaloilleen. Vuonna 1901 Harriman sai valtaansa myös Southern Pacific ja Nothern Pacific -yhtiöt, käytyään jälkimmäisen hallinnasta kamppailun James J. Hillin kanssa. Harrimanin kuollessa hänen vaikutuspiirissään oli arviolta lähes 100&nbsp;000 kilometriä rautatietä. Monet arvostelivat hänen tapaansa kahmia taloudellista valtaa, ja muun muassa presidentti Theodore Roosevelt tuomitsi hänet julkisesti. Vuonna 1907 liittovaltion kauppakomissio (Interstate Commerce Commission) ryhtyi tutkimaan, rikkoivatko Harrimanin yritykset antitrustilakeihin kuulunutta Sherman Actia.

Harriman teki joitain merkittäviä lahjoituksia. Hän rahoitti vuonna 1899 Alaskaa tutkineen niin sanotun Harrimanin retkikunnan ja lahjoitti San Franciscoon vuoden 1906 maanjäristyksen jälkeen miljoonan dollarin arvosta yhtiöidensä rautatiekalustoa. Kuollessaan Harriman jätti leskelleen noin 100 miljoonan dollarin suuruisen perinnön.

Edward Harrimanin poika oli poliitikko W. Averell Harriman, joka toimi myös Union Pacificin hallituksen puheenjohtajana 1932–1946.

## Lähteet

## Aiheesta muualla
Viskiä, viskiä!

**Viskiä, viskiä!** tai **Whiskyä, whiskyä!** (*Whisky Galore!*) on brittiläinen komediaelokuva vuodelta 1949. Elokuva oli Alexander Mackendrickin ensimmäinen ohjaus Ealing-studioille.

Elokuva perustuu kirjailija Compton Mackenzien samannimiseen teokseen, joka puolestaan perustuu Jamaikaan matkalla olleen kauppalaiva SS *Politicianin* haaksirikkoon Hebrideihin kuuluvan Eriskayn saaren rannikolla helmikuussa 1941. Laivassa oli lastina muun muassa 260&nbsp;000 pulloa viskiä, jonka paikalliset pelastivat.

## Juoni

Toisen maailmansodan aikaan Skotlannin rannikon Ulko-Hebridien saaren asukkaat tyytyvät kohtaloonsa ja sodanaikaiseen niukkuuteen, paitsi kun viski alkaa olla lopussa. Samoihin aikoihin saaren rantaan haaksirikkoutuu laiva, jonka lastina on 50&nbsp;000 laatikkoa viskiä. Elokuva kertoo saarelaisten yrityksistä haalia lastista mahdollisimman suuri osa itselleen, vaikka viranomaiset yrittävät laittaa kapuloita rattaisiin.

## Näyttelijät

## Vastaanotto

Vuonna 1999 British Film Instituten kyselyssä *Viskiä, viskiä!* äänestettiin kaikkien aikojen 24. parhaaksi britti&shy;elokuvaksi. Vastaajina oli tuhat Ison-Britannian elokuva- ja televisio&shy;ammattilaista.*[[The New York Times]]in* kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.

*Helsingin Sanomissa* vuonna 1979 Markku Luoto sanoi elokuvaa brittikomedian parhaiden vuosien edustajaksi, joka pitää katsojaa vauhdikkaassa otteessaan. Hän kehui etenkin taitavien näyttelijöiden tekemää riemastuttavaa henkilögalleriaa.

## Lähteet

## Aiheesta muualla
* Hattuniemi, Jens: Viskiä, viskiä! (1949). 20.9.2013. *Laajakuva.com*.
Sherman Antitrust Act

**Sherman Antitrust Act** on Yhdysvalloissa vuodesta 1890 voimassa ollut kilpailulaki, joka antaa liittovaltion viranomaisille oikeudet puuttua talouselämän kilpailua rajoittavaan liiketoimintaan trustien muodostumisen estämiseksi. Se muodostaa Yhdysvaltojen antitrustilakien pohjan.

Sherman Antitrust Act kieltää kaikki yritysten tekemät järjestelyt, jotka rajoittavat osavaltioiden välistä kauppaa tai Yhdysvaltain ulkomaankauppaa. Näihin katsotaan kuuluvan erilaiset muodolliset ja epämuodolliset kartellit, kuten yritysten keskenään sopimat hinnat tai tuotantorajat. Se kieltää myös yritykset monopolisoida jotain liiketoiminnan alaa Yhdysvalloissa yksittäiselle toimijalle. Laki antaa liittovaltion oikeusistuimelle valtuudet määrätä hajotettaviksi sellaiset yritykset, joiden todetaan rikkovan näitä määräyksiä. Rikkomuksiin syyllistyneitä henkilöitä voidaan rankaista sakoilla tai vankeudella. Vahinkoja kärsineillä osapuolilla on oikeus vaatia kolminkertaisia korvauksia menetyksiinsä nähden.

Sherman Antitrust Act oli ensimmäinen Yhdysvaltain kongressin säätämä laki, jonka tarkoituksena oli estää kilpailua haittaava taloudellisen vallan keskittyminen. Laki on nimetty senaattori John Shermanin mukaan, joka oli erikoistunut talouden sääntelyyn. Vuonna 1890 säädettyä lakia ei sen alkuvuosina juuri sovellettu suuriin monopoliyrityksiin, koska lain kirjainta tulkittiin kapeasti. Sen sijaan sitä käytettiin ammattiliittoja vastaan, sillä ne olivat monien oikeusistuimien mielestä laissa kiellettyjä kilpailua rajoittavia yhtymiä.

Theodore Rooseveltin presidenttikaudella (1901–1909) lakia alettiin soveltaa tarmokkaammin myös suuryrityksiä vastaan. Eräs kuuluisa tapaus oli Standard Oil -öljy-yhtiön hajottaminen oikeuden päätöksellä 34:ksi erilliseksi yritykseksi vuonna 1911. Sherman Actia täydennettiin vuonna 1914 Clayton Antitrust Actilla, joka tarkensi sen sisältöä ja jossa nimettiin useita monopolien muodostumiseen liittyviä laittomia käytäntöjä. Samassa yhteydessä perustettiin liittovaltion kauppakomissio Federal Trade Commission eli virasto, jonka tehtävänä on tutkia mahdollisia antitrustilakien vastaisia rikoksia sekä antaa määräyksiä erilaisten kilpailua rajoittavien käytäntöjen kieltämisestä. Sherman Antitrust Actin soveltamista rajoitti korkeimman oikeuden vuonna 1920 tekemä ennakkopäätös, jonka mukaan lainvastaisia eivät olletkaan kaikki kilpailua rajoittavat järjestelyt, vaan ainoastaan ”kohtuuttomat” sellaiset. Oikeus kuitenkin kumosi tämän linjauksen vuonna 1945 alumiininvalmistaja Alcoaa koskeneessa päätöksessään.

Tunnettu esimerkki Sherman Antitrust Actin soveltamisesta myöhempinä aikoina oli vuonna 1984 toimeenpantu oikeuden päätös, jolla puhelinyhtiö AT&T hajotettiin ja emoyritykselle jätettiin vain valtakunnallisten palveluiden tarjoaminen. Useat hajottamisen yhteydessä luoduista paikallisista puhelinyhtiöistä ovat tosin sittemmin yhdistyneet keskenään suuremmiksi. Vuonna 1999 myös ohjelmistoyhtiö Microsoft määrättiin hajotettavaksi, koska sen katsottiin tavoitelleen monopolia internet-selain-alalla, mutta valitusoikeus kumosi päätöksen kaksi vuotta myöhemmin.

## Lähteet

## Aiheesta muualla
Clayton Antitrust Act

**Clayton Antitrust Act** on Yhdysvalloissa vuonna 1914 säädetty kilpailulaki, joka täydentää ja tarkentaa vuoden 1890 Sherman Antitrust Actia. Lait muodostavat yhdessä keskeisen osan Yhdysvaltain antitrustilainsäädäntöä.

Clayton Actin säätämisen taustalla oli Sherman Actin tekstin ylimalkaisuus, joka jätti suuryrityksille paljon porsaanreikiä kilpailua rajoittavaan toimintaan. Theodore Rooseveltin ja William Howard Taftin hallitukset pyrkivät 1900-luvun alussa murtamaan talouselämän suuret trustit Sherman Actin nojalla. Vuonna 1913 Yhdysvaltain kongressin asettama komitea totesi, että tästä huolimatta suuryritykset olivat maassa entuudestaan kasvaneet ja varsinkin rahoitusalalla valta oli keskittynyt huolestuttavan pienelle joukolle ihmisiä. Presidentti Woodrow Wilson toivoi tällöin pikaisesti uutta antitrustilainsäädäntöä, minkä seurauksena kongressi sääti Clayton Actin. Lain nimi tulee senaattori Henry De Lamar Claytonista, joka teki lakialoitteen kongressissa.

Siinä missä Sherman Act vain julistaa monopolit yleensä laittomiksi, Clayton Act nimeää monia lainvastaisia käytäntöjä, jotka edesauttavat monopolien syntyä tai ovat seurausta niistä. Näiden joukossa ovat muun muassa eräät yrityksiä toisiinsa kytkevät erikoisjärjestelyt, syrjivät maahantuontisopimukset sekä niin kutsuttujen luonnollisten kilpailijoiden harjoittama toimialueiden jakaminen keskenään. Clayton Actia on myöhemmin täydennetty kahdella lailla, jotka lisäsivät kiellettyjen käytäntöjen listaa. Vuoden 1936 Robinson-Patman Act koski hintojen asettamista ja vuoden 1950 Celler-Kefauver Act yritysten osakkeiden tai omistusten ostamisen estämistä. Jälkimmäinen lisäys myös laajensi lain soveltamisalan koskemaan kaikkia yritysten välisiä fuusioita, joiden voidaan katsoa rajoittavan kilpailua. Aiemmin antitrustilait olivat koskeneet vain samalla toimialalla olevien yritysten välisiä fuusioita.

## Lähteet
Werner Schulz

**Werner Schulz** (22. tammikuuta 1950 Zwickau – 9. marraskuuta 2022 Berliini) oli saksalainen vihreä poliitikko. Hänet valittiin Euroopan parlamenttiin vuoden 2009 vaaleissa, ja hän istui parlamentissa yhden kauden. Hän oli Vihreät / Euroopan vapaa allianssi -ryhmän jäsen, ja hän toimi EU:n ja Venäjän parlamentaarisessa yhteistyövaliokunnassa EU:n valtuuskunnan varapuheenjohtaja ja kuului Ulkoasiainvaliokuntaan.

## Lähteet

## Aiheesta muualla
* http://www.werner-schulz-europa.eu
Claude Turmes

**Claude Turmes** (s. 26. marraskuuta 1960 Diekirch) on luxemburgilainen vihreä poliitikko, joka oli Euroopan parlamentin jäsenenä 1999–2018 ja vuosina 2018–2023 Luxemburgin hallituksen ministerinä.

Tumes on suorittanut tutkinnon liikuntakasvatuksessa 1979–1983 ja käynyt opintoja ympäristötieteen tutkintoa varten vuosina 1989–1990.

Turmes valittiin 1999 Euroopan parlamenttiin, ja hänet valittiin uudelleen 2004, 2009 ja 2014. Hän toimi parlamentissa Vihreät / Euroopan vapaa allianssi -ryhmän varapuheenjohtajana vuosina 2002–2004 ja 2005–2014.

Turmes nimitettiin 20. kesäkuuta 2018 Luxemburgin kestävän kehityksen ja infrastruktuurin valtiosihteeri kuolleen Camille Giran tilalle. Lokakuun vaalien jälkeen Turmesista tuli energian ja maankäytön ministeri. Turmsin hallituskausi päättyi marraskuussa 2023, ja uudessa hallituksessa Lex Dellesista tuli elinkeino- ja energiaministeri.

## Lähteet

## Aiheesta muualla

* Tumesin virallinen sivusto
Yannick Jadot

**Yannick Jadot** (s. 27. heinäkuuta 1967) on ranskalainen vihreä Europe Écologie -puolueen poliitikko. Hän on ollut Euroopan parlamentin jäsen vuodesta 2009. Hän kuuluu Vihreät / Euroopan vapaa allianssi -ryhmään.

Vuosina 2002–2008 Jadot työskenteli Ranskan Greenpeacessa. Hänet valittiin ensimmäisen kerran Euroopan parlamenttiin vuoden 2009 vaaleissa ja hän uusi paikkansa vuoden 2014 vaaleissa.

Europarlamentissa Jadot on ollut kansainvälisen kaupan valiokunnan (INTA) varapuheenjohtaja vuodesta 2009. Hänen muita valiokuntapaikkojaan ovat varajäsenyys teollisuus-, tutkimus- ja energiavaliokunnassa (ITRE) vuodesta 2009 ja  kalatalousvaliokunnassa (PECH) vuodesta 2014.

Valtuuskunnista Jadot vaikuttaa Kaakkois-Aasian ja ASEAN:in suhteista vastaavan valtuuskunnan jäsenenä vuodesta 2014. Hän on Etelä-Aasia -suhteiden valtuuskunnan varajäsen. Vuosina 2009–2011 Jadot oli AKT-maiden (Afrikan, Karibian ja Tyynenmeren maat) ja EU:n yhteisen parlamentaarisen edustajakokouksen valtuuskunnan jäsen. Lisäksi hän oli Afganistanin suhteista vastaavan valtuuskunnan varajäsen vuosina 2011–2014.

## Lähteet

## Aiheesta muualla

* Yannick Jadot'n verkkosivut  
* www.europarl.europa.eu/YANNICK_JADOT_home
Isosaaren vankileiri

**Isosaaren vankileiri** oli Suomen sisällissodan jälkeen vuonna 1918 Helsingin Isosaaressa toiminut vankileiri. Sodan voittaneet valkoiset sijoittivat leirille lähinnä "vaarallisiksi" luokittelemiaan punaisia sekä venäläisiä sotilaita. 

## Vankileirin toiminta
Isosaaren vankileiri aloitti toimintansa 15. toukokuuta 1918. Se kuului Santahaminan vankileirin tavoin Suomenlinnan vankileirin alaisuuteen. Leirille sijoitettiin venäläisiä sotilaita sekä valkoisten "poliittisesti erittäin vaarallisina" pitämät punaiset, jollaisia olivat esimerkiksi Suomen kansanvaltuuskunnan hallinnossa toimineet tai muutoin julkisuudessa olleet. 

Isosaarella olivat vangittuina muun muassa sosialidemokraattien kansanedustajat Kaarle Mänty, Antti Mäkelin ja Sulo Wuolijoki. Leirille siirrettiin myös Suomenlinnasta ne kuolemantuomitut, jotka olivat anoneet valtiorikosylioikeudelta armahdusta. Heidän joukossaan oli muun muassa Satakunnan rintaman komentajana toiminut lehtimies Hannes Uksila. Vankileiri suljettiin 15. syyskuuta 1918.

## Kuolleiden määrä ja hautapaikat

Sota-arkiston tietojen mukaan Isosaaren vankileirillä kuoli teloituksiin, nälkään ja kulkutauteihin 267 sisällissodan punakaartilaista sekä lisäksi 69 venäläistä sotilasta. Joidenkin tietojen mukaan kuolleita olisi ollut yhteensä noin 360.  

Lähes kaikki Isosaaren vankileirillä kuolleet haudattiin Santahaminassa sijaitsevaan joukkohautaan, koska kallioiselle Isosaarelle oli vaikea kaivaa. Suomen sotasurmat -tietokannan mukaan Isosaarelle haudattiin vain kahdeksan vainajaa. Heidän muistokseen saarelle pystytettiin muistomerkki vuonna 1955. Se sijaitsee todennäköisesti juuri Isosaaren joukkohaudan paikalla.

## Lähteet
Do What U Want

**Do What U Want** on yhdysvaltalaisen laulaja-lauluntekijä Lady Gagan kappale hänen kolmannelta studioalbumiltaan *[[Artpop]]* (2013). Kappaleella vierailee myös R. Kelly. Kappaleen sanoittivat Lady Gaga, Paul "DJ White Shadow" Blair, R. Kelly, Martin Bresso ja William Grigahcine. Pätkä "Do What U Wantista" kuultiin ensimmäisen kerran Best Buyn/Beatsin televisiomainoksessa 17. lokakuuta 2013. Kappale tuli varhain saataville iTunes Storeen *Artpopin* kokojulkaisun edellä. "Do What U Want" julkaistiin albumin toisena singlenä Amazon.comissa 21. lokakuuta 2013.

Blair oli esittänyt "Do What U Wantin" Gagalle kaksi vuotta aiemmin. He kehittelivät ja työstivät kappaletta vuoteen 2013 asti, jolloin kappale lopulta lisättiin *Artpopin* kappalelistalle Kellyn esittämien lauluosuuksien lisäämisen jälkeen. Musikaalisesti se on synthpop- ja R&B-kappale, joka sisältää 1980-luvun sykkiviä syntetisaattoreita ja elektronisen rytmiä. Sanoituksiltaan kappale on suoraviivainen: siinä Gaga selittää arvostelijoilleen, että hänen ajatuksensa, unelmansa, ja tunteensa ovat omia, siitä huolimatta mitä hän tekee vartalollaan.

Single sai hyvän vastaanoton, ja kriitikot kehuivat sen 1980-luvun tyylistä tuotantoa ja kaupallista vetovoimaa. Jotkut vertailivat Gagan sanoituksia Tina Turneriin sekä Christina Aguileraan. Se listattiin Rolling Stonen "100 Best Songs Of 2013"-listan 17. sijalle. Britanniassa "Do What U Want" vaikutti kelvottomalta Britannian singlelistalle pääsemisen osalta ennen *Artpopin* julkaisemista. Kappale pääsi korkeimmillaan 9. sijalle Britannian singlelistalla albumin julkaisun jälkeen. Gaga on esittänyt kappaleesta akustisen version The X Factor UK:n kymmenennellä tuotantokaudella. Hän on esittänyt kappaleen myös monissa muissa yhdysvaltalaisissa ohjelmissa, kuten Saturday Night Livessä ja American Music Awards 2013:ssa.

Joulukuussa 2013 Gaga esitti kappaleen Christina Aguileran kanssa yhdysvaltalaissarjan The Voicen finaalijaksossa. Laulajien duettoversio kappaleesta julkaistiin singlenä 1. tammikuuta 2014.

## Lähteet
Martin Häusling

**Martin Häusling** (s. 21. maaliskuuta 1961) on saksalainen vihreä poliitikko. Hänet valittiin Euroopan parlamenttiin vuoden 2009 vaaleissa. Hän on Vihreät / Euroopan vapaa allianssi -ryhmän jäsen. Hän kuuluu Talousarvion valvontavaliokuntaan ja  Maatalouden ja maaseudun kehittämisen  valiokuntaan.

## Lähteet

## Aiheesta muualla
Oriol Junqueras

**Oriol Junqueras i Vies** (s. 11. huhtikuuta 1969) on katalonialainen poliitikko. Hänet valittiin Euroopan parlamentin jäseneksi vuoden 2009 vaaleissa, ja hän kuului siellä Vihreät / Euroopan vapaa allianssi -ryhmään. Junqueras valittiin Euroopan parlamenttiin jälleen toukokuussa 2019, mutta Espanjan korkein oikeus esti vangittuna olevaa Junqueras ottamasta parlamenttipaikkaa vastaan, eikä hän niin ollen ole enää parlamentin jäsen.

Junqueras on Katalonian tasavaltalainen vasemmisto -puolueen puheenjohtaja vuodesta 2011. Vuonna 2012 hänet valittiin Katalonian parlamenttiin.

## Lähteet

## Aiheesta muualla

*Oriol Junquerasin kotisivut 
*
George Karl

**George Matthew Karl** (s. 12. toukokuuta 1951 Penn Hills) on yhdysvaltalainen ammattilaisuransa lopettanut koripalloilija, joka on pelaajauransa jälkeen toiminut koripallovalmentajana. Hänet on valittu kerran ksi.

## Ura
### Pelaajaura
Karl pelasi lukiokoripalloa Penn Hillsin koulussa ja yliopistokoripalloa Pohjois-Carolinan yliopistossa. Vuonna  hän osallistui , jossa New York Knicks varasi hänet tilaisuuden neljännellä kierroksella. Karl siirtyi kuitenkin pelaamaan ABA-liigan San Antonio Spursiin. Tilastollisesti hänen paras kautensa seuran paidassa oli kausi 1974–1975, jolloin hän teki keskimäärin 8,1 pistettä ja antoi 4,1 syöttöä ottelua kohden. Karl pelasi seuran paidassa NBA:ssa kaudesta 1976–1977 lähtien. Vuonna 1978 hän lopetti ammattilaisuransa.

### Valmentajaura
Karl aloitti päävalmentajauransa NBA:ssa kaudella 1984–1985, jolloin hänet palkattiin Cleveland Cavaliersin päävalmentajaksi. Hän valmensi seuraa kahden kauden ajan ja siirtyi vuonna 1986 Golden State Warriorsin valmentajaksi niin ikään kahdeksi vuodeksi. Tämän jälkeen Karl valmensi ulkomailla Real Madridia kaiken kaikkiaan kahden kauden ajan.

Vuonna 1992 Karl palasi NBA:han valmentajamaan Seattle SuperSonicsia. Kaudella 1995–1996 joukkueen voittosuhde oli 64–18, jolla joukkue saavutti konferenssin voiton. Hän valmensi joukkuetta vuoteen 1998 asti, jonka jälkeen hän siirtyi Milwaukee Bucksin valmentajaksi. Karl valittiin myös Yhdysvaltain koripallomaajoukkueen päävalmentajaksi vuoden 2002 MM-kilpailuihin. NBA:ssa hän valmensi Milwaukeeta vuoteen 2003 asti. Vuosina 2005–2013 Karl valmensi Denver Nuggetsia. Kauden 2012–2013 päätteeksi hänet valittiin ksi.

## Lähteet

## Aiheesta muualla
*Basketball-Referencen valmentajaprofiili
Argentiina talviolympialaisissa 2014

**[[Argentiina]]** osallistui **[[Talviolympialaiset 2014|Sotšin talviolympialaisiin 2014]]**. Argentiinalaiset urheilijat ovat useimmiten osallistuneet talviolympialaisissa alppihiihtoon ja rattikelkkailuun. Maan ensimmäisissä talviolympialaisissa Argentiinalla oli rattikelkkailussa kaksi joukkuetta, joista toinen sijoittui neljänneksi ja toinen viidenneksi. Alppihiihtäjä Cristian Javier Simari Birkner toimi Argentiinan joukkueen lipunkantajana olympialaisten avajaisseremoniassa. Sotšin olympialaisissa Argentiina oli mukana seitsemän urheilijan joukkueella, jotka osallistuivat kahteen eri lajiin. Ainuttakaan mitalia maa ei kuitenkaan kisoista saavuttanut.

## Joukkue
### Alppihiihto

* Salome Bancora
* Jorge F. Birkner Ketelhohn
* Sebastiano Gastaldi
* Julietta Quiroga
* Cristian Javier Simari Birkner
* Macarena Simari Birkner

### Pohjoismaiset hiihtolajit

#### Maastohiihto
* Federico Pablo Cichero

## Lähteet
* Sochi.ru 

### Viitteet
Judith Sargentini

**Judith Sargentini** (s. 27. heinäkuuta 1974) on alankomaalainen vihreä poliitikko. Hänet valittiin Euroopan parlamenttiin vuoden 2009 vaaleissa ja hän kuuluu siellä Vihreät / Euroopan vapaa allianssi -ryhmään. Hän on suhteista Etelä-Afrikkaan vastaavan valtuuskunnan varapuheenjohtaja, ja kuuluu kansalaisvapauksien sekä oikeus- ja sisäasioiden valiokuntaan.

## Lähteet
Kesämaksaruoho

**Kesämaksaruoho** (*Sedum annuum*) on maksaruohojen sukuun kuuluva laji. Se on yksi- tai kaksivuotinen. Se kukkii kesä- ja heinäkuussa.

## Ulkonäkö ja koko
Kesämaksaruoho on kooltaan pieni, vain 5–10 cm korkea. Vanhemmiten varsi kaartuu alaspäin. Lehdet ovat litteitä ja liereitä. Ne sijaitsevat varressa kierteisesti. Kukinto harsu viuhko ja kukkien väri on keltainen. Hedelmä monisiemeninen tuppilo.

## Levinneisyys
Sitä tavataan pääasiassa Saksassa ja Ranskassa vuoristoalueilla. Suomessa sitä tavataan sekä etelässä että Enontekiöllä. Sitä esiintyy soraisilla ja kallioisilla paikoilla, mäenrinteillä ja kedoilla.

## Kasvupaikka ja elinympäristö
Se kasvaa laikuittain Ahvenanmaalla, Varsinais-Suomen ja Uudenmaan rannikkoalueella. Kasvaa myös paikoitellen Etelä-Suomessa ja Käsivarren pohjoisimmassa osassa.

## Kuvat

Tiedosto:SEDUM ANNUUM - SÒBOL - IB-782 (Crespinell anual).jpg
Tiedosto:Sedum annuum (14970655819).jpg
Tiedosto:Sedum annuum (14970751180).jpg
Tiedosto:Småbergknapp (560270427).jpg
Tiedosto:Sedum annuum (14970834158).jpg
Tiedosto:Sedum annuum (15157441105).jpg
Tiedosto:Sedum annuum (15157369685).jpg
Tiedosto:Sedum annuum (14970765468).jpg
Tiedosto:Sedum annuum (14970756480).jpg
Tiedosto:Sedum annuum (1).JPG
Tiedosto:Sedum annuum (2).JPG


## Lähteet

## Aiheesta muualla
* 
* Luopioisten kasvisto: Kesämaksaruoho (''Sedum annuum'')
* Sakarin kuvat: Kesämaksaruoho ''Sedum annuum''
* United States Department of Agriculture (USDA): ''Sedum annuum''
Vilasrao Deshmukh

**Vilasrao Deshmukh** (26. toukokuuta 1945 – 14. elokuuta 2012) oli intialainen poliitikko. Hän toimi Maharashtran osavaltion pääministerinä kahden kauden verran vuosina 1999–2003 ja 2004–2008, joista jälkimmäinen päättyi hänen eroonsa virastaan Mumbain terrori-iskujen 2008 jälkeen. Vuonna 2009 hänet äänestettiin Rajya Sabhaan. Hän toimi raskaasta teollisuudesta vastaavana ministerinä.

## Lähteet

## Aiheesta muualla
Michális Tremópoulos

**Michális Tremópoulos** (, s. 3. maaliskuuta 1958) on kreikkalainen vihreä poliitikko. Hänet valittiin Euroopan parlamenttiin vuoden 2009 vaaleissa ja hän kuului siellä Vihreät / Euroopan vapaa allianssi -ryhmään. Hän oli Aluekehitysvaliokunnan varapuheenjohtaja.

Tremópoulos jätti parlamentin 2012 ja hänen tilalleen nousi Níkos Chrysógelos.

## Lähteet
Sami Turunen

**Sami Turunen** on suomalainen radiojuontaja, toimittaja ja televisiokuuluttaja. Hän toimi tv-kanava Nelosen kuuluttajana vuodesta 2009 lähtien. Aiemmin hän on työskennellyt myös Radio Aallon viikonloppujuontajana. Vuodesta 2020 lähtien hän on toiminut Savon Aallot-radiokanavan juontajana. Turunen on työskennellyt myös aiemmin toimittajana/juontajana paikallisradioissa Kuopiossa ja Joensuussa. Hän on kotoisin Siilinjärven Kuuslahdelta.

## Lähteet

## Aiheesta muualla
*
Verano

**Verano** voi tarkoittaa ainakin seuraavia:

* Verano, saksalainen eurotranceyhtye
* Vöran (ital. *Verano*), kunta Etelä-Tirolissa, Pohjois-Italiassa
* Buick Verano, pohjoisamerikkalainen Buick-automalli.
Kanamara Matsuri

**Kanamara Matsuri** (かなまら祭り?, 'Teräksisen falloksen festivaali') on joka kevät järjestettävä festivaali Kawasakissa, Japanissa. Juhlan pääpäivänä pidetään yleensä huhtikuun ensimmäistä sunnuntaita. Miehen penis on juhlien teema ja sitä kuvataan niin kuvissa, karkeissa, veistetyissä vihanneksissa kuin šintolaisissa alttareissa.

Juhla on alun perin šintolainen. Kanamara Matsurin keskiössä on penistä kunnioittava alttari, joka oli suosittu prostituoitujen keskuudessa. He rukoilivat suojaa sukupuolitaudeilta. Siltä on pyydetty apua myös muun muassa helppoon synnytykseen ja harmoniseen avioliittoon.

## Aiheesta muualla
*A day at the Kanamara Matsuri in Yamasaki
*The shrine's festival webpage (japaniksi)
*A report of the event (illustrated)
*Another report (unillustrated) 
*A picture of the object of veneration
*Kanamara Matsuri Video
*Explanation of the history of the festival with a detailed schedule of the festivities.
Aarre Huhtala

**Aarre Huhtala** (s. 30. lokakuuta 1939) on suomalainen kirjallisuuden suomentaja.

## Toimituksia
* *Opi nyt, vanha ja nuori : [[Mikael Agricola]] ja nykyaika* ; kirj. Tapani Harviainen, Simo Heininen, Aarre Huhtala ; piirrokset Virpi Hämeen-Anttila. Otava 1990
* *Oma kieli : Mikael Agricolan tekstejä nykysuomeksi* ; toim. Simo Heininen, Tapani Harviainen, Aarre Huhtala. Edita, Helsinki 2007
* *Urhea Judit, viisas Sirak : johdatus Vanhan testamentin apokryfikirjoihin* ; toimittaneet Jarmo Kiilunen ja Aarre Huhtala. Kirjapaja, Helsinki 2008

## Suomennoksia
* Niccolò Machiavelli : *[[Ruhtinas (kirja)|Ruhtinas]]*. WSOY 1969, 2. painos 1984, 3. painos 1990, 3. tark. painos 1995 (alkuteos *Il principe*)
* Pier Paolo Pasolini : *Teoreema*. WSOY 1971
* *Perhelääkäri 1-3* ; päätoimittaja Leo Noro ; italialaisen alkuteoksen *L’enciclopedia medica di tutti* mukaan toim. Ilkka Vartiovaara ; kielentarkistaja Marja-Liisa Pahkala ; kirj. ja asiantuntija-avustajat Lauri A. I. Laitinen ym. ; suom. Aarre Huhtala, Kai Kaila ja Riitta Suomalainen. WSOY 1973–1975
* Massimo Felisatti, Fabio Pittorru : *Tyttörukka*. Sapo-sarja 181. WSOY 1975, 2. painos 2003 (alkuteos *A scopo di libidine*)
* *Lapsen kuvaraamattu* ; kertonut Selina Hastings ; kuvitus Eric Thomas ja Amy Burch ; suomennos Aarre Huhtala ja Marja Itkonen-Kaila. WSOY 1994
* Benedictus XVI (Joseph Ratzinger) : *Jeesuksen viimeiset päivät : Jerusalemiin saapumisesta ylösnousemukseen* ; suomentanut Jarmo Kiilunen yhteistyössä Aarre Huhtalan kanssa. Perussanoma, Kauniaianen 2013

## Lähteet
*
Foxes

**Louisa Rose Allen**, taiteilijanimeltään **Foxes** (s. 29. huhtikuuta 1989 Southampton, Hampshire), on brittiläinen laulaja ja lauluntekijä. Hän laulaa helmikuussa 2013 julkaistulla saksalaisen tuottaja Zeddin kanssa tehdyllä ”Clarity”-singlellä, joka voitti Grammy-palkinnon vuonna 2013 kategoriassa ”Best Dance Recording”.

## Diskografia
### Studioalbumit
**[[Glorious]]* (2014)

### EP:t
**Warrior* (2012)

### Singlet
*"Youth" (2013)
*"Let Go for Tonight" (2014)
*"Holding Onto Heaven" (2014)
*"Glorious" (2014)

#### Vierailevana artistina
*"Clarity" Zeddin kanssa (2012)
*"Right Here" Rudimentalin kanssa (2013)

### Cover-versiot
* "Don't Stop Me Now" (2014, alun perin BBC:n televisiosarja Doctor Whon jaksossa "Muumio Idän pikajunassa" (Mummy on the Orient Express)).

## Lähteet

## Aiheesta muualla
*Viralliset kotisivut
Löytänä (järvi Viitasaarella)

**Löytänä** on Keski-Suomessa Viitasaarella Löytänän kylän lähellä sijaitseva järvi.

## Maantietoa
Järven pinta-ala on 647&nbsp;hehtaaria eli 6,5 neliökilometriä, se on 6,7&nbsp;kilometriä pitkä ja 2,5&nbsp;kilometriä leveä. Se sijaitsee lähellä Puhtiputaan rajaa ja Valtatie 4 kulkee sen läheltä. Järvellä on kartan mukaan kaksi saarta. Järvi on luodattu ja siitä on julkaistu syvyyskartat. Järven tilavuus on 21,69 miljoonaa kuutiometriä eli 0,02169&nbsp;kuutiokilometriä. Sen keskisyvyys on 3,4&nbsp;metriä ja suurin syvyys on 11&nbsp;metriä. Järven rantaviivan pituus on 24,1&nbsp;kilometriä.

## Luontoarvoja
Järven eliöstöön kuuluvat ahven, muikku ja jokirapu.

## Vesistösuhteet
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Keiteleen pohjoisosan alueella (14.43), jonka Löytänän valuma-alueeseen (14.438) järvi kuuluu. Järven vedenpinnan korkeus on 116,9&nbsp;metriä mpy. Järven vedet laskevat Ylä-Keiteleeseen Lökönjokea pitkin.

## Lähteet
Algot

**Algot** tai **Algoth** on pääasiassa pohjoismaissa esiintyvä miehen etunimi.

Monien muiden germaanisten nimien tavoin myös Algot on vanha yhdyssana. Nimen alkuosa *Al* viittaa mahdollisesti aatelia tarkoittavaan sanaan, tai se saattaa olla lyhentymä taruolentoa, keijukaista tarkoittavasta sanasta *alf'. Nimen loppuosa *Got* taas viittaa [[gootit|gootteihin]].

Suomessa nimi Algot on [[Digi- ja väestötietovirasto]]n tietojen mukaan annettu helmikuuhun 2026 mennessä noin 810 ja Algoth alle 50 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Algotin nimipäivä on [[13. helmikuuta]].

== Tunnettuja Algoteja ja Algotheja ==

* [[Algot Bagge]] (1875–1971), ruotsalainen juristi ja hovioikeudenneuvos
* [[Algot Böstman]] (1935–2020), suomalainen näyttelijä  
* [[Algot Haquinius]] (1886–1966), ruotsalainen säveltäjä, pianisti ja pianopedagogi
* [[Algot Jansson]] (1876–1936), suomenruotsalainen kirjailija
* [[Algot Johansson]] (1898–1986), ahvenanmaalainen laivanvarustaja
* [[Algot Kariniva]] (1884–1936), suomalainen juristi ja Raahen pormestari
* [[Algot Lange]] (1850–1904), ruotsalainen oopperalaulaja ja laulupedagogi 
* [[Algoth Niska]] (1888–1954), suomalainen jalkapalloilija ja pirtun salakuljettaja
* [[Algot Sandberg]] (1865–1922), ruotsalainen näyttelijä, toimittaja ja kirjailija
* [[Algoth Scarin]] (1684–1771), ruotsalainen historioitsija ja professori
* [[Algot Strömsholm]] (1905–1988), suomalainen sosiaalityöntekijä ja kirjailija
* [[Algot Untola]], *Maiju Lassila'' (1868–1918), suomalainen kirjailija

## Lähteet
Irlanti talviolympialaisissa 2014

**[[Irlanti]]** osallistui Sotšin talviolympialaisiin 2014. Maata edusti kisoissa viisi urheilijaa neljässä eri lajissa. Ainuttakaan mitalia Irlanti ei kuitenkaan saavuttanut.

Vuonna 2002 Salt Lake Cityssä Clifton Wrottesley oli lähellä voittaa ensimmäisen talviolympiamitalin Irlannille. Wrottesley hävisi alle sekunnin pronssimitalistille skeletetonissa. Edelleen Salt Lake Cityssä, alppihiihtäjä Tamsen McGarrystä tuli ensimmäinen talviolympialaisiin osallistunut irlantilainen naisurheilija.

## Joukkue
### Alppihiihto

* Florence Bell
* Conor Lyne

### Lumilautailu

* Seamus O’Connor

### Pohjoismaiset hiihtolajit

#### Maastohiihto
* Jan Rossiter

### Skeleton

* Sean Greenwood

## Lähteet
* Sochi.ru
Alyn Smith

**Alyn Smith** (s. 15. syyskuuta 1973) on skotlantilainen poliitikko. Hänet valittiin Euroopan parlamenttiin vuonna 2004 ja uudelleen vuoden 2009 vaaleissa. Europarlamentissa hän on Vihreät / Euroopan vapaa allianssi -ryhmän jäsen. Hän kuuluu Maatalouden ja maaseudun kehittämisen valiokuntaan ja Arabian niemimaan suhteiden valtuuskuntaan.

Smith syntyi Glasgowissa mutta vietti lapsuutensa Saudi-Arabiassa ja palasi Skotlantiin 1986. Hän opiskeli Leedsissä ja Heidelbergissä ja valmistui Nottingham Law School'ista vuonna 1996.

## Lähteet
Romantiikka (täsmennyssivu)

**Romantiikka** voi tarkoittaa ainakin seuraavia asioita:

*romantiikka, 1700-luvulla alkanut tyylisuuntaus
** romantiikka, romantiikka kirjallisuudessa
** romantiikka, romantiikka musiikissa
*Romantiikka, yleinen rakkauteen liitetty termi

## Teoksia
*Romantiikka, Kauko Röyhkän ja Riku Mattilan kappale
*Romance (), yhdysvaltalainen elokuva vuodelta 1930

## Katso myös
*Romanttinen suuntautuminen